《次前韵谢与迪惠所作竹五幅》
宋代·黄庭坚

吾宗墨修竹，心手不自知。
天公造化炉，揽取如拾遗。
风雪烟雾造，荣悴各一时。
此物抱晚节，君又润色之。
抽萌或发石，悬箠有阽危。
林梢一片造，造次以笔追。
猛吹万籁作，微凉大音希。
霜兔束毫健，松烟泛砚肥。
磐桓未落笔，落笔必中宜。
今代捧心学，取笑如东施。
或可遗巾帼，选耎如辛毗。
生枝不应节，乱叶无所归。
非君一起予，衰病岂能诗。
忆君初解鞍，新月挂弯眉。
夜来上金镜，坐叹光景驰。
我有好东绢，晴明要会期。
猗猗淇园姿，此君有威仪。
愿作数百竿，水石相因依。
他年风动璧，洗我别後思。
开图慰满眼，何时遂臻兹。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。